Matteus 23 ABA - Jesus het toe vir die mense en vir sy - Bible Search
Matteus 22 Matteus 24
Jesus waarsku die mense teen die godsdienstige leiers
(Ook Mark 12:37-40; Luk 20:45-47; 11:39-52)
1Jesus het toe vir die mense en vir sy *dissipels gesê: 2“Die *skrifgeleerdes en die *Fariseërs is die mense wat die *Wette van Moses kan verduidelik. 3Daarom moet julle alles doen wat hulle vir julle sê, julle moet gehoorsaam wees. Maar julle moenie doen wat hulle doen nie, want hulle sê wat julle moet doen, maar hulle doen dit nie self nie. 4Hulle wil hê mense moet dinge doen wat die wette sê, maar hulle laat die mense swaarkry, soos wanneer die mense goed op hulle skouers moet dra wat te swaar is vir hulle. Maar die skrifgeleerdes en die Fariseërs wil self niks doen om die mense te help nie. 5Hulle doen alles sodat die mense hulle moet sien. Hulle maak die *gebedsdosies baie groot, en die *tossels aan hulle klere baie lank.
6“Hulle sit graag op die belangrikste plekke by die *feeste en in die *sinagoges. 7Hulle wil hê die ander mense moet hulle groet op die plekke in die stad waar die mense bymekaarkom, en hulle hou daarvan dat die mense vir hulle ‘*Rabbi’ sê.
8“Maar julle moenie dat mense vir julle ‘Rabbi’ sê nie, want daar is net een Persoon wat vir julle leer, en julle is almal mekaar se broers. 9Julle moenie hier op die aarde vir iemand ‘*Vader’ noem nie, want daar is net een Persoon wat julle Vader is, en dit is julle Vader in die hemel. 10Julle moenie dat mense vir julle ‘*leermeester’ noem nie, want net *die Christus is julle Leermeester. 11Die persoon wat by julle die belangrikste is, hy moet die ander dien. 12As iemand dink hy is belangrik, dan sal God hom onbelangrik maak. En as iemand dink hy is onbelangrik, dan sal God hom belangrik maak.
13“Dit sal sleg gaan met julle, skrifgeleerdes en Fariseërs, julle wat *skynheilige mense is. Dit sal sleg gaan met julle, want julle keer mense sodat hulle nie kan ingaan na God nie, God die Koning wat in die hemel is. Julle gaan self nie in nie en julle laat nie die mense ingaan wat wil ingaan nie. 14*
15“Dit sal sleg gaan met julle, skrifgeleerdes en Fariseërs, julle is skynheilige mense. Julle gaan oral oor die see en in al die lande om een mens te leer om God te aanbid soos julle dit doen. En wanneer iemand soos julle geword het, dan maak julle hom twee maal slegter as julleself en dan gaan hy hel toe.
16“Dit sal sleg gaan met julle, julle is soos blinde mense wat vir ander blindes wil wys waar hulle moet loop. Julle sê: ‘As iemand iets belowe en hy sê die *tempel is die *getuie, dan maak dit nie saak as hy nie doen wat hy belowe het nie. Maar as iemand iets belowe en hy sê die goud van die tempel is die getuie, dan moet hy doen wat hy belowe het.’ 17Julle is blind en *dwaas. Wat is die belangrikste: die goud of die tempel? Want die tempel maak die goud *gewyd. 18En julle sê: ‘As iemand iets belowe en hy sê die *altaar is die getuie, dan maak dit nie saak as hy nie doen wat hy belowe het nie. Maar as iemand iets belowe en hy sê die *offer aan God op die altaar is die getuie, dan moet hy doen wat hy belowe het.’ 19Julle is blind! Wat is die belangrikste: die offer of die altaar wat die offer gewyd maak? 20Iemand wat iets belowe en sê die altaar is sy getuie, belowe dit en sê die altaar en alles daarop is sy getuie. 21En iemand wat iets belowe en sê die tempel is sy getuie, belowe dit en sê die tempel en God wat in die tempel woon, is sy getuie. 22En iemand wat iets belowe en sê die hemel is sy getuie, belowe dit en sê die *troon van God en God wat op die troon sit, is sy getuie.
23“Dit sal sleg gaan met julle, skrifgeleerdes en Fariseërs, julle is skynheilige mense. Want julle gee *tiendes, ook van *kruisement, anys en koljander, maar julle doen nie die belangrikste dinge wat die wette van God vra nie. Die belangrikste dinge is: Julle moet reg doen aan mense, julle moet goed wees vir mense en julle moet doen wat julle belowe het. Hierdie dinge moet julle doen en julle moenie ophou om tiendes te gee nie. 24Julle is blindes wat vir ander blindes wil wys waar hulle moet loop. Julle is soos mense wat water deur ’n doek gooi sodat hulle nie ’n klein muggie sal insluk nie, maar hulle sluk ’n kameel in.
25“Dit sal sleg gaan met julle, skrifgeleerdes en Fariseërs, julle wat skynheilige mense is. Julle maak die buitekant van julle bekers en borde skoon, maar julle het alles gevat wat in die bekers en op die borde is, julle het dit van ander mense gevat omdat julle net vir julleself wil sorg. 26Fariseër, jy wat blind is, jy moet eers die binnekant van die beker skoonmaak, dan sal die buitekant ook skoon wees.
27“Dit sal sleg gaan met julle, skrifgeleerdes en Fariseërs, julle is skynheilige mense. Julle is soos *grafte wanneer mense dit wit geverf het. Die buitekant lyk mooi, maar binne-in is dit vol bene van dooie mense en ander dinge wat *onrein is. 28Julle is ook so: Wanneer mense na julle kyk, dan lyk julle soos mense wat gehoorsaam is aan die wette van die Here, maar in julle harte is julle skynheilig en doen julle nie wat God se wette sê nie.
29“Dit sal sleg gaan met julle, skrifgeleerdes en Fariseërs, julle is skynheilige mense. Julle bou grafkamers vir die *profete en julle maak die *monumente mooi vir die mense wat gehoorsaam was aan die wette van die Here.
30“Julle sê: ‘As ons gelewe het in die tyd toe ons *voorouers gelewe het, dan sou ons nie vir hulle gehelp het om die profete te vermoor nie.’ 31So sê julle self dat julle die *nageslag is van die mense wat die profete vermoor het. 32Julle moet klaarmaak wat julle voorouers begin het! 33Julle is soos slange, soos ’n klomp adders! Wie het vir julle gesê julle kan vlug sodat God julle nie sal straf in die hel nie? 34Daarom, Ek sal nou profete en *wyse mense en skrifgeleerdes na julle toe stuur. Julle sal party van hulle doodmaak en *kruisig. Julle sal party van hulle met *swepe slaan in julle sinagoges, en julle sal hulle jaag en in elke stad laat swaarkry. 35Ek stuur hulle sodat God vir julle kan straf omdat julle baie *onskuldige mense op die aarde vermoor het. Julle het begin by die onskuldige Abel, julle het hom vermoor en julle het aangehou om onskuldige mense te vermoor totdat julle ook vir Sagaria seun van Berekja vermoor het. Julle het hom vermoor tussen die tempel en die altaar. 36Ek sê vir julle, en dit is seker: God sal julle straf oor alles, julle wat nou lewe.”
(Ook Luk 13:34-35)
37Jesus het ook gesê: “Mense van Jerusalem, julle maak die *profete dood, julle gooi die *boodskappers wat God na julle toe gestuur het, dood met klippe. Mense van Jerusalem, Ek wou julle baie maal bymekaarmaak soos ’n hen haar kuikens onder haar vlerke bymekaarmaak, maar julle wou nie kom nie. 38Julle moet nou goed luister: Daar sal niemand in Jerusalem oorbly wat lewe nie. 39Ek sê vir julle: Julle sal My van nou af nie weer sien nie tot daardie dag wanneer julle sal sê: ‘*Prys die Man wat kom! Die Here het Hom gestuur om sy werk te kom doen.’ ”